അഫ്ഗാനിസ്താനെ ഞെട്ടിച്ച് സ്ഫോടനം: നൂറിലധികം പേര് കൊല്ലപ്പെട്ടതായി റിപ്പോര്ട്ട് അഫ്ഗാനിസ്താനെ ഞെട്ടിച്ച് വീണ്ടും ബോംബ് സ്ഫോടനം. കുന്ദൂസ് പ്രവിശ്യയില് നടന്ന സ്ഫോടനത്തില് നൂറിലധികം പേര് കൊല്ലപ്പെട്ടതായാണ് റിപ്പോര്ട്ട്. എഴുപതിലധികം പേര്ക്ക് പരിക്കേറ്റതായും ഐക്യരാഷ്ട്രസഭയുടെ മിഷന് ടു അഫ്ഗാനിസ്ഥാന് ട്വീറ്റ് ചെയ്തു. കുന്ദൂസ് പ്രവിശ്യയുടെ വടക്കുകിഴക്കന് പ്രദേശത്ത് സ്ഥിതി ചെയ്യുന്ന ഷിയ പള്ളിയിലാണ് സ്ഫോടനമുണ്ടായത്. വെള്ളിയാഴ്ചയിലെ ജുമുഅ നമസ്കാരത്തിനിടെയാണ് സംഭവം. ആക്രമണത്തിന്റെ ഉത്തരവാദിത്തം ഇതുവരെ ആരും ഏറ്റെടുത്തിട്ടില്ല. അതേസമയം സ്ഫോടനത്തിന് പിന്നില് ഐഎസ് അണെന്ന് താലിബാന് ആരോപിച്ചു. കഴിഞ്ഞ ഞായറാഴ്ച്ച കാബൂളിലെ മുസ്ലിം പള്ളിയിലും ബോംബ് സ്ഫോടനം നടന്നിരുന്നു. പള്ളിയുടെ കവാടത്തില് നടന്ന സ്ഫോടനത്തില് 12 പേര് കൊല്ലപ്പെടുകയും 32 പേര്ക്ക് പരിക്കേല്ക്കുകയും ചെയ്തിരുന്നു.